
· prijedlog
PROTOKOL SVEČANE SJEDNICE 

1. A - Mimohod (nije obvezan)- redoslijed aktivnosti:
· Prije prijavka zapovjednika konferans može pozdraviti sve nazočne i dati nekoliko informacija o tijeku proslave

· Zapovjednik DVD/JVP ili vatrogasne zajednice (zapovjednik mimohoda) poziva zapovjednike gostujućih DVD/JVP i pojašnjava im pojedinosti mimohoda. Također ih upozorava da svi sudionici mimohoda trebaju biti u vatrogasnim svečanim ili radnim odorama osim pomlatka i mladeži koji mogu biti odjeveni u majice. 
· Nakon toga vatrogasci odlaze na već određeno mjesto gdje zapovjednik mimohoda formira mimohod (str. 102 Pravila vatrogasne službe).

· Prije kretanja mimohoda zapovjednik mimohoda podnosi prijavak pokrovitelju proslave (str. 116 Pravila vatrogasne službe).
· Mimohod prolazi (ili se zaustavlja) ispred svečane pozornice na kojoj je pokrovitelj, vatrogasni dužnosnici, predstavnici državne, županijske i lokalne vlasti.
· Nakon zaustavljanja mimohoda ispred svečane pozornice slijede radnje iz točke 2., 3., 4. i 5. nakon čega zapovjednik mimohoda daje otpust.
Napomene:

· U mimohodu mogu biti samo vatrogasci u svečanim ili radnim odorama te vatrogasna mladež i pomladak u jednakim majicama.
· Vatrogasci koji nisu propisano odjeveni ne sudjeluju u mimohodu.
· Uzvanici i ostali gosti (civili) dočekuju i pozdravljaju mimohod sa svečane pozornice.
1. B - Proslava se održava bez mimohoda 
· Zapovjednik DVD/JVP ili vatrogasne zajednice postroji vatrogasce ispred svečane pozornice na kojoj je pokrovitelj, vatrogasni dužnosnici, predstavnici državne, županijske i lokalne vlasti.

· Nakon postrojavanja daje prijavak pokrovitelju (str. 116 Pravila vatrogasne službe).
· Nakon prijavka slijede radnje iz točke 2., 3., 4. i 5. nakon čega zapovjednik daje otpust.
2. Intoniranje državne i vatrogasne himne 
3. Minuta šutnje
· Konferans poziva na minutu šutnje za poginule i preminule vatrogasce

4. Otvaranje svečane sjednice  
· Otvara konferans

· Konferans pozdravlja sve općenito (može i poimenično ili će to učiniti predsjednik u točci 5.)

· Također konferans može reći nešto kratko i općenito o DVD-u i naselju (općini/gradu gdje se nalazimo)
Napomene:

· Za svečanu sjednicu ne treba voditeljstvo kao za redovnu sjednicu Skupštine (str.115 Pravila vatrogasne službe). Svečanu sjednicu vodi samo konferans (voditelj). 

5. Pozdrav pokrovitelja, uzvanika i vatrogasnih dužnosnika
· konferans poziva predsjednika DVD-a   
· predsjednik DVD pozdravlja poimenično pokrovitelja, vatrogasne dužnosnike, te predstavnike državne, županijske i lokalne vlasti (redoslijed pozdravljanja na str.113 Pravila vatrogasne službe).

· predsjednik može dati nekoliko kratkih informacija o DVD-u
Napomene:
· Dovoljno je iz jedne institucije pozdraviti najvišeg dužnosnika (npr. pozdravljamo gradonačelnika…sa suradnicima)
· Na kraju ove točke zapovjednik daje otpust.

· Vatrogasci se sjedaju na predviđena mjesta.

· Tijekom svečane sjednice vatrogascima i gostima može biti poslužena samo voda.

· Ovisno o običaju zastavničari ostaju (ili ne) na prikladnom mjestu u neposrednoj blizini svečane pozornice (ako ostaju poželjno je da se mijenjaju tijekom svečane sjednice).
6. Izvješće o radu i djelovanju DVD 
· konferans poziva tajnika ili onoga koga odredi DVD da podnese izviješće o radu 
· trajanje izviješća do 15 minuta

· pobrojati najvažnije aktivnosti i događaje iz rada DVD-a (uspješna razdoblja u pogledu kadrovskog napretka, izgradnja doma i spremišta, nabavka tehnike, operativno djelovanje, osposobljavanja, natjecanja, mladež,…) 

Napomena: 
· nije dobro ako izviješće sadrži samo osvrt na nekoliko zadnjih proslava

7. Glazbeni intermezzo.2-3 minute – jedna skladba
8. Pozdravni govori 
· konferans na početku ove točke treba reći tko će se obratiti 
· također treba reći da će se svi ostali, koji to žele, moći kratko obratiti prilikom uručivanja zahvalnica/spomenica (točka 11.)

· konferans poziva uzvanike da se obrate prigodnim govorom (redoslijed je opisan na str. 114 Pravila vatrogasne službe; poradi jednostavnijeg sastavljanja redoslijeda predlažemo da redoslijed govora bude isti kao i redoslijed pozdravljanja opisan na str. 113. Pravila vatrogasne službe s time da pokrovitelj ili jedan od pokrovitelja govori prvi).

Napomene:

· Dovoljno je i uobičajeno da u ime jedne institucije govori samo jedan predstavnik.

· Molimo da ne dovodite uzvanike u situaciju da se sami javljaju za riječ i dogovaraju o redoslijedu govora.
· Također molimo da predstavnici vatrogasnih zajednica (HVZ, VZŽ, VZG/VZO) budu u protokolu tretirani na isti način bilo da se radi o predsjedniku/zapovjedniku ili o članu Predsjedništva/Zapovjedništva.
· Ukoliko se DVD-u uručuje nova zastava onda posvetu treba učiniti prije govora kako bi ju pokrovitelj mogao uručiti prilikom svog obraćanja (pokrovitelj govori prvi). 
9. Glazbeni intermezzo – jedna skladba
10. Dodjela odlikovanja

· Konferans poziva nagrađene

· Poradi djelotvornosti dobro je kad se prozovu svi kojima se uručuju medalje i plamenice s brončanim obilježjem, zatim se oni postroje u jednu vrstu, dodijele im se odlikovanja i nakon toga se zajednički fotografiraju.
· Isto ponoviti za medalje i plamenice sa srebrnim i zlatnim obilježjem.
· Na isti način dodjeljivati i spomenice (10, 20,…)

· Spomenice vatrogasni veteran dodjeljuju se nakon dodjele svih spomenica

· Kod dodjele medalja i plamenica sa zlatnim obilježjem te medalje za posebne zasluge poželjno je pročitati 2-3 rečenice obrazloženja (navesti po čemu se odlikovani istaknuo u svom radu)

Napomene:

· Ne prozivati nagrađene članove koji nisu nazočni (njih treba pročitati na kraju, reći da su spriječeni i da nisu mogli doći te da će im odličja biti uručena naknadno; vrlo je ružno kad više od pola prozvanih nije nazočno).
· Nagrađeni trebaju obvezno biti u odori (svečana ili radna).
· DVD/JVP može uručiti svojim članovima i vlastita priznanja.

· Odlikovanja trebaju biti složena na dekoriranom stolu. (Ružni su primjeri da se odlikovanja nalaze na podu ili na kutijama od razglasa).

· Odlikovanja dodjeljuje najviši vatrogasni dužnosnik:

a) VZO/VZG – medalja i plamenica s brončanim obilježjem te spomenice za 10 i 20 godišnji rad.

b) VZŽ – medalja i plamenica sa srebrnim obilježjem te spomenice za 30 i 40 godišnji rad.

c) HVZ - medalja i plamenica sa zlatnim obilježjem, medalja za posebne zasluge, spomenice za 50, 60 i 70 godišnji rad, te spomenica Vatrogasni veteran.

· Molimo da za spomenicu vatrogasni veteran predlažete vatrogasce koji su 30 godina proveli u operativi a ne sve koji imaju 30 godišnji staž u nekoj od kategorija članstva DVD-a.

11. Dodjela zahvalnica/spomenica
· Dodjeljuje ih DVD/JVP koji organizira obljetnicu.
· Poradi djelotvornosti konferans redom poziva pokrovitelja, predstavnike vatrogasnih zajednica, predstavnike državne, županijske i lokalne vlasti, predstavnike DVD/JVP, te donatore i sponzore kojima predsjednik DVD uručuje zahvalnice/spomenice. 

· Ujedno konferans napominje da oni koji to žele će se moći kratko obratiti prilikom uručivanja zahvalnice/spomenice.
12. Ukoliko je predviđena Sveta misa i pokazna vježba konferans to najavljuje; ako nije konferans poziva sve na domjenak i druženje 

13. Glazbeni intermezzo.

-------------------------------------------------------------------------------------------------

14.  Sveta misa (nije obvezna)
· Nakon završetka svečane sjednice zapovjednik mimohoda ponovno postrojava vatrogasce (str. 102 Pravila vatrogasne službe) koji u mimohodu odlaze na Svetu misu.
· U crkvi treba predvidjeti da vatrogasci sjede organizirano.
· Također DVD treba sa svećenikom dogovoriti da se misa služi za preminule vatrogasce.
Napomene:

· Sveta misa nije obvezna.

· Ukoliko se organizira može se održati dan ranije ili na sam dan proslave. 

15. Pokazna vježba (nije obvezna)
· Pokazna vježba treba biti prikaz realne situacije neke od mogućih vatrogasnih intervencija na području Vaše lokalne samouprave.

· Unaprijed treba pripremiti elaborat pokazne vježbe.

· Zapovjednik pokazne vježbe (ili osoba koju on odredi) treba tijekom pokazne vježbe komentirati radnje i navoditi podatke interesantne za gledatelje (scenarij vježbe, tehničke podatke o vatrogasnoj tehnici i opremi, sudionici,…) 
Napomene:
1. Ovaj prijedlog Protokola može se smisleno primijeniti i na obilježavanje obljetnica vatrogasnih zajednica i javnih vatrogasnih postrojbi.
2. Neka neznatna odstupanja u odnosu na Pravila vatrogasne službe predložena su temeljem iskustva a sve zbog boljeg i tečnijeg tijeka same proslave.
3. Ukoliko u Programu proslave namjeravate organizirati sva četiri segmenta (mimohod, svečana sjednica, sveta misa i pokazna vježba) onda vrijeme trajanja svakog od navedenih segmenata trebate dobro isplanirati kako bi se nadovezivali jedan na drugog. Dakle, trebate voditi računa da nemate prevelikih vremenskih „rupa“ između pojedinih segmenata proslave.
Prijedlog satnice (prijepodnevni termin) ukoliko proslava ima sva četiri segmenta:

9.00 – 9.45 doček gostiju

10.00 – 10.30 mimohod

10.30 – 11.45 svečana sjednica

12.00 – 13.00 sveta misa

13.15 – 13.45 pokazna vježba 

Ako ćete izostaviti neki od segmenata proslave onda trebate i satnicu skratiti.

Proslavu, osim u prijepodnevnom, možete organizirati i u kasno popodnevnom terminu.

4. Ako se proslava održava u zatvorenom prostoru bez postrojavanja i mimohoda, svečana sjednica počinje s točkom 2., s time da konferans najavi obljetnicu i intoniranje državne i vatrogasne himne. Sve ostalo je isto kao u ovome prijedlogu Protokola. 

Vatrogasci i gosti sjede u gledalištu ili sjede za stolovima. Na pozornici je samo konferans.
 2 / 4

[image: image1.jpg][image: image2.jpg]